Vir die afgelope vier seisoene is die karakters en die skrywers van die mokumentêre reeks, Hotel, besig om sy kykers se lagspiere oortyd op kykNET (DStv-kanaal 144) te laat werk.
“Aanhanger kan uitsien om te hoor hoe so ’n reeks tot stand kom en wat die inspirasie agter Hotel is. Hulle kan ook uitsien na ’n staaltjie of twee van wat agter die skerms gebeur,” sê Mandie Ehlers, projekorganiseerder by die ATKV.
“Die paneelbespreking sal alles insluit van die skryf en die skep van die reeks, die vervaardiging daarvan, asook hoogtepunte.”
Volgens Bennie sal aanhangers, wat nuuskierig is oor hoe so ’n program aanmekaar gesit word, die gesprek baie geniet.
“Ons gaan vir mense ’n omvattende kykie van Hotel gee. Dit is beslis ’n moet vir enigiemand wat die reeks geniet.”